## Odluka o osnivanju Tehničkog potpornog centra kao vodeće tehničke skupine u slučaju nuklearne nesreće

### NN 157/1998 (9.12.1998.), Odluka o osnivanju Tehničkog potpornog centra kao vodeće tehničke skupine u slučaju nuklearne nesreće

# **MINISTARSTVO GOSPODARSTVA**

Temeljem članka 3. Zakona o potvrđivanju Konvencije o nuklearnoj sigurnosti
("Narodne novine" MU br. 13/95) te članka 39. Zakona o sustavu državne
uprave ("Narodne novine" br. 75/93), dana 24. studenoga 1998. godine Ministar
gospodarstva donosi

## **ODLUKU**

### **O OSNIVANJU TEHNIČKOG POTPORNOG CENTRA KAO VODEĆE TEHNIČKE SKUPINE U SLUČAJU NUKLEARNE NESREĆE**

I.

Sukladno članku 16. Konvencije o nuklearnoj sigurnosti osniva se Tehnički
potporni centar za provođenje potrebitih aktivnosti za pripremanje i procjenu
djelovanja na području Rupublike Hrvatske u slučaju opasnosti od nuklearne
nesreće, odnosno u slučaju moguće radiološke opasnosti iz nuklearnih postrojenja,
osobito iz NE Krško (Slovenija) i NE Pakš (Mađarska).

II.

Tehnički potporni centar osniva se kao vodeća tehnička skupina u slučaju
nuklearne nesreće u cilju prilagodbe postojećoj organizacijskoj strukturi
za krizna stanja u Republici Hrvatskoj, a osobito organizacijskoj strukturi
Civilne zaštite kao vodećoj organizaciji u kriznim stanjima.

III.

Zadaci i obveze Tehničkog potpornog centra uključuju naročito: prikupljanje
podataka i informacija o nuklearnoj nesreći, analizu i procjenu potencijalnih
posljedica nuklearne nesreće i pripremu temeljnih stručnih podloga za donošenje
odluka o poduzimanju mjera zaštite i spašavanja stanovništva u organizaciji
Civilne zaštite.

IV.

Radi provođenja zadataka i obveza iz točke III. ove Odluke, Tehnički
potporni centar djelovat će u tri stručne grupe i to:

- Grupa za praćenje stanja radioaktivnosti i meteorološke situacije
u okolišu,

- Grupa za analizu opasnosti i procjenu potencijalnih posljedica,

- Grupa za pripremu stručnih podloga i prijedloga mjera zaštite.

V.

Tehnički potporni centar djelovat će u sastavu od sedam članova - stručnjaka
uključujući i voditelja, koje će imenovati Ministar gospodarstva uz prethodnu
suglasnost njihovih matičnih institucija.

Članovi imaju odgovarajuće zamjenike.

Voditelj Tehničkog potpornog centra je načelnik Odjela nuklearne sigurnosti
Ministarstva gospodarstva.

Obveza članova i njihovih zamjena je razvijanje i održavanje znanja
i iskustava za provođenje određenih zadataka te žurno odazivanje na pozive
centra za obavješćivanje u slučaju opasnosti nuklearne nesreće.

VI.

Za obavljanje poslova i zadataka iz ove Odluke članovima Tehničkog potpornog
centra i njihovim zamjenicima pripada odgovarajuća naknada.

VII.

Tehnički potporni centar djelovat će u suradnji i uz potporu stručnih
organizacija i institucija, a naročito:

Civilne zaštite Ministarstva unutarnjih poslova,

Sanitarnog inspektorata Ministarstva zdravstva,

Republičkog centra za obavješćivanje i motrenje,

Instituta "Ruđer Bošković",

Instituta za medicinska istraživanja i medicinu rada,

Državnog hidrometeorološkog zavoda,

Fakulteta elektrotehnike i računarstva,

Hrvatske elektroprivrede,

Agencije za posebni otpad,

ENCONET International.

VIII.

Tehnički potporni centar izradit će i obnavljati priručnik o svom radu
s postupcima za svaku planiranu aktivnost, koji će se temeljiti na hrvatskim
propisima i potvrđenoj međunarodnoj praksi, osobito preporukama Međunarodne
agencije za atomsku energiju.

Za izradu i obnavljanje priručnika iz prethodnog stava zadužen je voditelj.

IX.

Sjedište Tehničkog potpornog centra je u Institutu "Ruđer Bošković",
Zagreb, Bijenička 54.

Do uređenja, opremanja i privođenja svrsi posebnog prostora u sjedištu
iz prethodnog stavka privremeno sjedište je u Odjelu nuklearne sigurnosti
Ministarstva gospodarstva, Zagreb, Ulica grada Vukovara 78.

X.

Nadzor nad radom Tehničkog potpornog centra provodi Ministarstvo gospodarstva.

XI.

Ova Odluka stupa na snagu danom donošenja, a primjenjuje se od 1. siječnja
1999. godine.

Na dan primjene ove Odluke prestaje važiti Odluka o osnivanju operativne
grupe stručnjaka za slučaj nuklearne nesreće u NE Krško iz 1991. godine,
te rješenja o imenovanju članova donesenih na temelju te Odluke.

Klasa: 310-02/98-03/36
Urbroj: 526-04-98-01
Zagreb, 24. studenoga 1998.

Ministar gospodarstva
**mr. sc. Nenad Porges,** v. r.

Odluka, NN 157/1998-1932